ประเทศกรีซ

| สาธารณรัฐเฮลเลนิก Ελληνική Δημοκρατία (กรีก) Ellinikí Dimokratía |
| --- | --- |
   ธงชาติ     ตราแผ่นดิน  
คำขวัญ: Ελευθερία ή Θάνατος เอเลฟเทริอาอิทานาทอส ("อิสรภาพหรือความตาย")
เพลงชาติ: อีมนอสเอสตีนเอเลฟเทริอัน 
แสดงแผนที่ยุโรปแสดงแผนที่โลกที่ตั้งของ ประเทศกรีซ  (สีเขียวเข้ม)– ในยุโรป  (สีเขียวอ่อน & สีเทาเข้ม) – ในสหภาพยุโรป  (สีเขียวอ่อน)
เมืองหลวง และเมืองใหญ่สุด: เอเธนส์ 37°58′N 23°43′E﻿ / ﻿37.967°N 23.717°E﻿ / 37.967; 23.717
ภาษาราชการ และภาษาประจำชาติ: กรีก
ศาสนา  (ค.ศ. 2017): 93% คริสต์ —90% กรีกออร์โธดอกซ์ —3% คริสต์อื่น ๆ 4% ไม่นับถือศาสนา 2% อิสลาม 1% อื่น ๆ
เดมะนิม: ชาวกรีก
การปกครอง: สาธารณรัฐรวมรัฐสภา

• ประธานาธิบดี : กอนสตันดีโนส ทาซูลาส
• นายกรัฐมนตรี : จีร์ยาโกส มิตโซตาจิส
• ประธานรัฐสภา : Nikitas Kaklamanis
 
สภานิติบัญญัติ: รัฐสภาเฮลเลนิก
ประวัติการสถาปนา

• ประกาศเอกราช จาก จักรวรรดิออตโตมัน : 25 มีนาคม ค.ศ. 1821 (วันที่ของสงครามประกาศอิสรภาพกรีซแบบดั้งเดิม) 15 มกราคม ค.ศ. 1822 (วันที่ประกาศอย่างเป็นทางการ)
• ได้รับการยอมรับ : 3 กุมภาพันธ์ ค.ศ. 1830
• รัฐธรรมนูญฉบับปัจจุบัน : 11 มิถุนายน ค.ศ. 1975
 
พื้นที่
• รวม: 131,957 ตารางกิโลเมตร (50,949 ตารางไมล์) (อันดับที่ 95)
• แหล่งน้ำ (%): 1.51 (ณ ค.ศ. 2015)
ประชากร
• ค.ศ. 2020 ประมาณ:  10,718,565 (อันดับที่ 85)
• สำมะโนประชากร ค.ศ. 2011: 10,816,286
• ความหนาแน่น: 82 ต่อตารางกิโลเมตร (212.4 ต่อตารางไมล์) (อันดับที่ 98)
จีดีพี (อำนาจซื้อ) : ค.ศ. 2021 (ประมาณ)
• รวม:  339.668 พันล้านดอลลาร์สหรัฐ
• ต่อหัว:  31,821 ดอลลาร์สหรัฐ
จีดีพี (ราคาตลาด) : ค.ศ. 2021 (ประมาณ)
• รวม:  211.645 พันล้านดอลลาร์สหรัฐ
• ต่อหัว:  19,827 ดอลลาร์สหรัฐ
จีนี (ค.ศ. 2020):  31.4 ปานกลาง
เอชดีไอ (ค.ศ. 2019):  0.888 สูงมาก · อันดับที่ 32
สกุลเงิน: ยูโร (€) (EUR)
เขตเวลา: UTC+02:00 (EET)
• ฤดูร้อน (เวลาออมแสง): UTC+03:00 (EEST)
รูปแบบวันที่: วว-ดด-ปปปป (AD)
ขับรถด้าน: ขวามือ
รหัสโทรศัพท์: +30
โดเมนบนสุด: .gra .ελ
 นอกจากนี้ยังใช้โดเมน .eu เช่นเดียวกับประเทศสมาชิกสหภาพยุโรปอื่น ๆ 
กรีซ (อังกฤษ: Greece; กรีก: Ελλάδα, อักษรโรมัน: Elládha, ออกเสียง [e̞ˈlaða]) หรือเรียกอย่างเป็นทางการว่า สาธารณรัฐเฮลเลนิก (อังกฤษ: Hellenic Republic; กรีก: Ελληνική Δημοκρατία, อักษรโรมัน: Ellinikí Dhimokratía [e̞ˌliniˈci ðimo̞kraˈtiˌa]) เป็นประเทศที่ตั้งอยู่ทางตะวันออกเฉียงใต้ของทวีปยุโรป ตอนใต้สุดของคาบสมุทรบอลข่าน มีพรมแดนทางเหนือติดกับประเทศบัลแกเรีย มาซิโดเนีย และแอลเบเนีย มีพรมแดนทางตะวันออกติดกับประเทศตุรกี อยู่ติดทะเลอีเจียนทางด้านตะวันออก ติดทะเลไอโอเนียนและทะเลเมดิเตอร์เรเนียนทางด้านตะวันตกและใต้ มีประชากรราว 10.7 ล้านคน มีเมืองหลวงคือกรุงเอเธนส์ซึ่งยังเป็นนครที่ใหญ่ที่สุดในประเทศ โดยมี เทสซาโลนีกี และ เพทรัสเป็นนครที่ใหญ่รองลงมา
ประเทศกรีซได้รับการยอมรับว่าเป็นต้นกำเนิดของอารยธรรมตะวันตก และยังเป็นเป็นต้นกำเนิดของประชาธิปไตย, ปรัชญา, วรรณกรรมโบราณ, ประวัติศาสตร์นิพนธ์, รัฐศาสตร์, ทฤษฎีทางวิทยาศาสตร์และคณิตศาสตร์, โรงละคร และการแข่งขันโอลิมปิก นับตั้งแต่ศตวรรษที่ 8 ก่อนคริสต์ศักราช ชาวกรีกอยู่รวมกันเป็นนครรัฐอิสระหลายแห่งเรียกว่า poleis (หมายถึงเมือง ในภาษากรีกโบราณ) ซึ่งทอดยาวจรดทะเลเมดิเตอร์เรเนียนและทะเลดำ พีลิปโปสที่ 2 แห่งมาเกโดนีอา ได้รวมดินแดนส่วนใหญ่ในปัจจุบันเข้าด้วยกันในศตวรรษที่ 4 อเล็กซานเดอร์มหาราช โอรสของพระองค์สร้างชื่อด้วยการพิชิตโลกโบราณในระยะเวลาอันสั้น ตั้งแต่ทะเลเมดิเตอร์เรเนียนไปจนถึงอินเดีย ก่อนจะเข้าสู่สมัยเฮลเลนิสต์ซึ่งวัฒนธรรมกรีกโบราณขยายอิทธิพลไปทั่ว ก่อนที่ดินแดนทั้งหมดจะถูกผนวกเข้ากับสาธารณรัฐโรมันในศตวรรษที่ 2 ก่อนคริสต์ศักราช โดยกลายเป็นส่วนหนึ่งของความยิ่งใหญ่ในยุคจักรวรรดิโรมันและจักรวรรดิไบแซนไทน์ ซึ่งได้รับอิทธิพลจากกรีซทั้งในด้านวัฒนธรรมและภาษา คริสตจักรออร์โธดอกซ์ซึ่งถือกำเนิดขึ้นในคริสต์ศตวรรษที่ 1 ช่วยสร้างเอกลักษณ์ของยุคกรีกสมัยใหม่และถ่ายทอดวัฒนธรรมกรีกสู่อีสเทิร์นออร์ทอดอกซ์ ภายหลังสิ้นสุดสงครามครูเสดครั้งที่ 4 ในช่วงต้นศตวรรษที่ 13 ดินแดนของรัฐต่างๆ ได้ถูกสถาปนาขึ้นในพื้นที่บริเวณคาบสมุทร ทว่าดินแดนส่วนใหญ่ต้องตกอยู่ภายใต้การปกครองโดยจักรวรรดิออตโตมันในช่วงกลางศตวรรษที่ 15
กรีซได้กลายสภาพเป็นรัฐชาติสมัยใหม่ใน ค.ศ. 1830 หลังสิ้นสุดสงครามประกาศอิสรภาพ ในช่วงศตวรรษแรกของการก่อตั้งราชอาณาจักรกรีซ ผู้ปกครองอาณาจักรแสวงหาการขยายดินแดนซึ่งประสบความสำเร็จในช่วงต้นศตวรรษที่ 20 ในระหว่างสงครามบอลข่านก่อนจะลงเอยด้วยความปราชัยอย่างย่อยยับในสงครามสงครามกรีก-ตุรกี ค.ศ. 1919–1922 ซึ่งส่งผลต่อความเสื่อมโทรมของอาณาจักรอีกหลายปี สาธารณรัฐเฮลเลนิกที่สองก่อตั้งขึ้นในช่วงเวลาสั้น ๆ ซึ่งเผชิญกับความขัดแย้งทางการเมืองรวมถึงการตั้งถิ่นฐานโดยผู้ลี้ภัยชาวตุรกี ระบอบเผด็จการกษัตริย์มีจุดเริ่มต้นใน ค.ศ. 1936 และครอบงำประเทศซึ่งตามมาด้วยการยึดครองกรีซของฝ่ายอักษะในระหว่างสงครามโลกครั้งที่สอง, สงครามกลางเมืองกรีซ และนำไปสู่การยึดอำนาจโดยคณะผู้ยึดอำนาจการปกครองใน ค.ศ. 1967 อย่างไรก็ตาม กรีซมีอัตราการเติบโตทางเศรษฐกิจสูงเป็นประวัติการณ์ในช่วงระว่างทศวรรษ 1950–70 และกลายสภาพเป็นประเทศพัฒนาแล้ว ระบอบประชาธิปไตยได้รับการฟื้นฟูใน ค.ศ. 1974 จากเหตุการณ์การรุกรานไซปรัสของตุรกี ซึ่งตามมาด้วยการก่อตั้งสาธารณรัฐกรีกที่สามมาถึงปัจจุบัน
ประเทศกรีซปกครองแบบสาธารณรัฐระบบรัฐสภา ถือเป็นประเทศพัฒนาแล้ว และเป็นประเทศอำนาจปานกลาง โดยมีรายรับสูงและคุณภาพชีวิตที่ดีของประชากร เศรษฐกิจของประเทศมีขนาดใหญ่ที่สุดในกลุ่มประเทศคาบสมุทรบอลข่าน ซึ่งเป็นแหล่งลงทุนระดับภูมิภาคที่สำคัญ กรีซเป็นสมาชิกผู้ก่อตั้งสหประชาชาติ, สมาชิกสหภาพยุโรป และเป็นส่วนหนึ่งของยูโรโซน รวมทั้งเป็นสมาชิกขององค์การระหว่างประเทศอื่น ๆ อาทิ สภายุโรป, เนโท, องค์การเพื่อความร่วมมือและการพัฒนาทางเศรษฐกิจ, องค์การการค้าโลก และ องค์การว่าด้วยความมั่นคงและความร่วมมือในยุโรป กรีซมีเอกลักษณ์ในด้านมรดกทางประวัติศาสตร์และวัฒนธรรมที่มีชื่อเสียง มีมรดกโลกโดยยูเนสโกจำนวน 19 แห่ง รวมทั้งขึ้นชื่อในด้านอุตสาหกรรมท่องเที่ยว และการเดินเรือ โดยมีจำนวนนักท่องเที่ยวเข้ามาเยี่ยมชมมากที่สุดเป็นอันดับ 9 ของโลกใน ค.ศ. 2023